b'\n_START_ARTICLE_\nHarjukeltalieko\n_START_SECTION_\nUlkon\xc3\xa4k\xc3\xb6\n_START_PARAGRAPH_\nVarpumainen harjukeltalieko kasvaa enint\xc3\xa4\xc3\xa4n 15 cm korkeaksi. Pystyversot nousevat suoraan yl\xc3\xb6s suikertelevasta, vahvasta maavarresta, joka suikertaa 5\xe2\x80\x9310 syvyydell\xc3\xa4 hiekkamaassa. Pystyversot ovat kerroksellisia, haarat monilukuisia ja sinivihreit\xc3\xa4. Haarojen haarakulma on alle 30\xc2\xb0. Lehdet ovat nelj\xc3\xa4n\xc3\xa4 pitkitt\xc3\xa4isrivin\xc3\xa4, pieni\xc3\xa4 ja varrenmy\xc3\xb6t\xc3\xa4isi\xc3\xa4. Erikoisen n\xc3\xa4k\xc3\xb6iset, luutamaiset iti\xc3\xb6t\xc3\xa4hk\xc3\xa4t ovat nelitt\xc3\xa4in tai niit\xc3\xa4 useampia yhdess\xc3\xa4. Iti\xc3\xb6t\xc3\xa4hk\xc3\xa4n per\xc3\xa4 on tavallisesti yli 6 cm pitk\xc3\xa4. Maansis\xc3\xa4inen alkeisvarsikko on yksikotinen, lehtivihre\xc3\xa4t\xc3\xb6n sek\xc3\xa4 mukulamainen._NEWLINE_Harjukeltaliekoa saattaa toisinaan olla vaikea erottaa nummikeltalieosta (D. x zeilleri), joka on harjukeltalieon ja kangaskeltalieon (D. complanatum) v\xc3\xa4limuoto.\n_START_SECTION_\nLevinneisyys\n_START_PARAGRAPH_\nHarjukeltaliekoa tavataan Fennoskandian etel\xc3\xa4osissa, Ranskasta ja Saksasta it\xc3\xa4\xc3\xa4n Keski-Ven\xc3\xa4j\xc3\xa4lle, Karpaateilla, Italiassa ja Kroatiassa. Lis\xc3\xa4ksi lajia tavataan Pohjois-Amerikan l\xc3\xa4nsiosissa. Suomessa harjukeltaliekoa kasvaa Etel\xc3\xa4-Pohjanmaalla, Satakunnassa ja Uudellamaalla vain nelj\xc3\xa4ll\xc3\xa4 harjualueella. Aikaisemmin lajia on tavattu my\xc3\xb6s Kymenlaaksosta. Vahvimmillaan laji on H\xc3\xa4meenkankaan-Pohjankankaan harjuilla.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nHarjukeltalieko kasvaa harjumaastossa paahteisilla kuivilla m\xc3\xa4ntyrinteill\xc3\xa4. Se vaatii paljon valoa, ja hy\xc3\xb6tyy mets\xc3\xa4paloista. Laji onkin voimakkaimmillaan Suomessa puolustusvoimien ampuma-alueilla, joissa esiintyy usein tulipaloja ammuntojen seurauksena. Mets\xc3\xa4palojen v\xc3\xa4hentyminen lieneekin suurin syy lajin taantumiseen Suomessa ja muualla Euroopassa.'